CELEX: 32022D0500
Language: bg
Date: 2022-03-25 00:00:00
Title: Решение за изпълнение (ЕС) 2022/500 на Комисията от 25 март 2022 година за констатиране на военната агресия на Русия срещу Украйна като настъпване на изключително събитие, водещо до значителни смущения на пазарите

29.3.2022   
               
               
                  BG
               
               
                  Официален вестник на Европейския съюз
               
               
                  L 101/45
               
            
         РЕШЕНИЕ ЗА ИЗПЪЛНЕНИЕ (ЕС) 2022/500 НА КОМИСИЯТА
         от 25 март 2022 година
         за констатиране на военната агресия на Русия срещу Украйна като настъпване на изключително събитие, водещо до значителни смущения на пазарите
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2021/1139 на Европейския парламент и на Съвета от 7 юли 2021 г. за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004 (1), и по-специално член 26, параграф 2, втората алинея от него,
         като има предвид, че:
         
                     (1)
                  
                  
                     Военната агресия на Русия срещу Украйна от 24 февруари 2022 г. оказва въздействие върху операторите в сектора на рибарството и аквакултурите в Съюза. Нарушените търговски потоци на ключови стоки за сектора на рибарството и аквакултурите от Русия и Украйна доведоха до още по-голямо и внезапно увеличение на цените на основни ресурси като енергията и суровините. Търговията между Украйна и Съюза е сериозно засегната и от липсата на транспорт, тъй като украинските летища пострадаха от руското нападение, а в украинските пристанища бяха преустановени всички търговски транспортни операции по море. Вероятно е тази криза да има тежки последици за доставките на зърно, растителни масла и бяла риба от Украйна и Русия за Съюза, което ще доведе до силно покачване на цените на рибните фуражи в допълнение към вече растящите цени на енергията или до недостиг на основни суровини. Част от флота на Съюза преустанови риболовните си дейности предвид намаляването на тяхната рентабилност и невъзможността да се компенсира увеличението на разходите за вложени ресурси. Риболовните кораби, извършващи дейност в Черно море, са изправени и пред заплахата от евентуални военни действия, заради което тяхната дейност е превантивно преустановена. Кумулативното въздействие на увеличените разходи и недостига на ресурси се усеща и от секторите на отглеждането и преработката на морски храни. Следователно е налице значително смущение на пазара, причинено от сериозното увеличение на разходите и смущенията в търговията, което налага ефективни и ефикасни действия.
                  
               
                     (2)
                  
                  
                     В съответствие с член 26, параграф 2 от Регламент (ЕС) 2021/1139 при такива обстоятелства Европейският фонд за морско дело, рибарство и аквакултури (ЕФМДРА) може да осигури подкрепа за компенсация на някои разходи, които иначе не отговарят на условията за компенсация, на операторите в сектора на рибарството и аквакултурите за пропуснати приходи или допълнителни разходи и на признатите организации на производители и асоциации на организации на производители, които съхраняват продукти от риболов в съответствие с членове 30 и 31 от Регламент (ЕС) № 1379/2013 на Европейския парламент и на Съвета (2).
                  
               
                     (3)
                  
                  
                     В съответствие с член 26, параграф 2, първата алинея от Регламент (ЕС) 2021/1139 режимът за специфична подкрепа в случай на такова смущение на пазарите се ограничава до конкретната цел да се насърчи предлагането на пазара, качеството и добавената стойност на продуктите от риболов и аквакултури, както и преработването на тези продукти. В съответствие с член 26, параграф 2, втора алинея от същия регламент режимът за подкрепа се прилага само когато Комисията констатира настъпването на изключително събитие, водещо до такова смущение.
                  
               
                     (4)
                  
                  
                     Затова е целесъобразно военната агресия на Русия срещу Украйна да се констатира като изключително събитие, водещо до значителни смущения на пазарите.
                  
               
                     (5)
                  
                  
                     Съгласно член 39 от Регламент (ЕС) 2021/1139 компенсацията за допълнителни разходи или пропуснати приходи и други компенсации, предвидени в този регламент, се отпускат в която и да е от формите, посочени в член 53, параграф 1, букви б)—д) от Регламент (ЕС) 2021/1060 на Европейския парламент и на Съвета (3). Установените за целта методики на държавите членки трябва да са съобразени с член 53, параграф 3 от посочения регламент.
                  
               
                     (6)
                  
                  
                     Съгласно член 63, параграф 2 от Регламент (ЕС) 2021/1060 разходите са допустими за получаване на принос от ЕФМДРА, ако те са направени от бенефициер и са изплатени за изпълнение на операции между датата на представяне на програмата по ЕФМДРА от държавата членка на Комисията или 1 януари 2021 г., като се взема по-ранната от двете дати, и 31 декември 2029 г. При все това разходите, направени в резултат на смущения на пазарите, причинени от констатираното с настоящото решение изключително събитие, следва да бъдат допустими за подкрепа по член 26, параграф 2 от Регламент (ЕС) 2021/1139, считано от 24 февруари 2022 г. — датата, на която започва военната агресия на Русия срещу Украйна. Що се отнася до направените разходи, тъй като ефектът от смущението на пазарите върху операторите в сектора на рибарството и аквакултурите вероятно ще продължи няколко месеца, разходите следва да са допустими, ако са направени до 31 декември 2022 г.
                  
               
                     (7)
                  
                  
                     Предвид необходимостта от бързо изпълнение на подкрепата по член 26, параграф 2 от Регламент (ЕС) 2021/1139, настоящото решение следва да влезе в сила в деня след деня на публикуването му,
                  
               ПРИЕ НАСТОЯЩОТО РЕШЕНИЕ:
         
            Член 1
            За целите на член 26, параграф 2 от Регламент (ЕС) 2021/1139 военната агресия на Русия срещу Украйна от 24 февруари 2022 г. се счита за настъпване на изключително събитие, водещо до значителни смущения на пазарите.
         
         
            Член 2
            Разходите, за които се разрешава подкрепа в резултат на настоящото решение, са допустими, ако са направени между 24 февруари и 31 декември 2022 г. и са изплатени до 31 декември 2029 г.
         
         
            Член 3
            Настоящото решение влиза в сила в деня след деня на публикуването му в Официален вестник на Европейския съюз.
            
         
         
            Съставено в Брюксел на 25 март 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 247, 13.7.2021 г., стр. 1.
         
            (2)  Регламент (ЕС) № 1379/2013 на Европейския парламент и на Съвета от 11 декември 2013 г. относно общата организация на пазарите на продукти от риболов и аквакултури, за изменение на Регламенти (ЕО) № 1184/2006 и (ЕО) № 1224/2009 и за отмяна на Регламент (ЕО) № 104/2000 (ОВ L 354, 28.12.2013 г., стр. 1).
         
            (3)  Регламент (ЕС) 2021/1060 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (ОВ L 231, 30.6.2021 г., стр. 159).